VirSeker Beker aksie het begin | Rekord East
VirSeker Beker aksie het begin
Skolerugby sal die volgende paar maande deur aksie in die VirSeker Beker toernooi oorheers word.
Dawid Botha, Bemarkingsbestuurder van VirSeker (links) word bedank vir hul bydrae deur Ferdi Niemand (voorsitter van die Noordvaal Skolerugby Vereniging) by die bekendstelling van die VirSeker Beker skolerugby toernooi. Hans van Vreden (sekretaris van die Noordvaal Skolerugby Vereniging) staan regs. Foto: Koos Venter
'n Nuwe era vir skole-rugby het die afgelope naweek aangebreek met die eerste wedstryde in die VirSeker Beker toernooi wat afgehandel is.
Dié toernooi, wat reeds dekades lank die gewildste skole rugby kompetisie noord van die Vaalrivier is, word van hierdie jaar af onder sy nuwe naam bedryf.
Die kompetisie is in 1922 ingestel en het aanvanklik as die AG Robertson Beker bekendgestaan. Sedert 1934 was dit bekend as die Administrateursbeker toernooi. In 1982 het die naam weer verander, dié keer na die Direkteurstrofee.
Na die politieke veranderings in Suid-Afrika in 1994 het die kompetisie weer verander en hierdie keer is die naam aan 'n kommersiële borg gekoppel. Dit het daarna tot verlede jaar as die Beeldtrofee bekendgestaan.
Hoewel VirSeker reeds verlede jaar by die kompetisie betrokke geraak het, sal dié maatskappy vanaf vanjaar die alleen-borg wees en daarom is die kompetisie nou bekend as die VirSeker Beker.
Pretoria-Noord vs Oos-Moot. Foto: Frans Lombard
Oos-Moot vs Pretoria-Noord. Foto: Frans Lombard
Overkruin vs Tuine. Foto: Frans Lombard
Die Wilgers vs Midstream Kollege. Foto: Frans Lombard
Midstrem Kollege vs Die Wilgers
Daar word gepoog om die toernooi so ver moontlik op 'n krag-teen-krag basis te bedyf en daarom speel skole in verskillende afdelings. Vanjaar ding nege plaaslike skole uit Pretoria mee in die afdeling vir Makro Skole. Hulle is Garsfontein (verdedigende kampioen), Waterkloof, Menlopark, Eldoraigne, Centurion, HTS John Vorster, Zwartkop, Montana en Wonderboom.
In die afdeling vir Groot Skole sal Oos-Moot, Pretoria-Noord, Overkruin, Tuine, Die Wilgers en Midstream Kollege die eer van Pretoria se skole probeer beskerm.
Akasia, Gerrit Maritz, FH Odendaal, HTS Tuine, Uitsig en Pretoria THS is die plaaslike skole in die afdeling vir Medium Skole.
Hierdie skole sal, soos in die verlede, eers plaaslik sake uitspook, waarna daar dan uitspeelwedstryde sal plaasvind teen ander streke om uiteindelik 'n kampioen in elke afdeling te kroon.
Hoewel sommige skole wat by die uitspeelwedstryde in die Tuks-reeks en die Pukke Prestige-reeks betrokke was eers aanstaande naweek hul veldtogte in die VirSeker Beker toernooi sal begin, was verskeie ander plaaslike skole reeds in aksie.
In die afdeling vir Makro Skole het Centurion vir Wonderboom met 25-5 geklop.
Die afdeling vir Medium Skole sal weer vanjaar baie interessant verloop. Oos-Moot, wat 'n paar jaar reeds die plaaslike kampioen is, het met 'n reuse oorwinning van 69-6 oor Pretoria-Noord begin. Tuine het Overkruin met 56-26 verslaan en Midstream Kollege het Die Wilgers met 39-24 gewen.
Gerrit Maritz het hul veldtog in die afdeling vir Medium Skole met 'n oorwinning van 54-0 teen FH Odendaal begin. Pretoria THS het Akasia met 64-14 kafgedraf.
Dawid Botha, Bemarkingsbestuurder van VirSeker, het vroeër aan Rekord gesê hulle sien uit na 'n langtermyn verbintenis met hierdie toernooi. Hy het ook bevestig dat daar binnekort weer na die kompetisie se struktuur gekyk sal word en dat dit dalk volgende jaar verfyn sal word om 'n meer regverdige stelsel te skep waar die krag-teen-krag beginsel waarlik tot sy reg sal kom.